राजा राजसिंह की रानी राजकुंवर चावड़ीजी की कोख से लदूना के राजमहलों में महाराजकुमार रतनसिंह का जन्म सोमवार, वैशाख बदी 1 सं0 1865 वि0 (11 अप्रेल, 1808 ई0) के दिन हुआ । रतनसिंह का बचपन लदूना के राजप्रासादों में व्यतीत हुआ । रतनसिंह की बाल्यकाल की अधिक बातें तो ज्ञात नहीं हैं। परन्तु यह बात प्रसिद्ध है कि विद्या अध्ययन के साथ ही जीवन का बहुत कुछ समय व्यायाम और आखेट में ही बीता । नियमित व्यायाम के कारण रतनसिंह का शरीर सुगठित और बलशाली बन गया था । शारीरिक बल के कई किस्से आज भी प्रसिद्ध हैं ।